جە تازەتەرین پەلامارەو فڕۊکە بۍ فڕۊکەوانەکا دەوڵەتو ئەرەگیری تورکینە نزیک بە پېنجوېنۍ ترۊمبېلېوە بە یەرۍ سەرنشینېوە کریا ئامانج، پېسە پیشەو هەمیشەیی ۋېش دەزگاو بەنامۍ دژەتیرۊری پەدەکەی ۋەڵۍ میتی و دەوڵەتو تورکی کۊت و سەرنشینەکېش پېسە ئەنڎامو ۋەرپەرسو پەکەکەی ئشناسۍ شۊنیشەرە یاۋنەریە ڕەسمی و سېبەرەکۍ پەدەکەی هەواڵەکەشا ۋەڵا کەرڎۊ.
ئارۊ و کەمتەر جە ٢٤ سەعاتا دماو ئا پەلامارە وەحشیانۍ دەوڵەتو تورکی بەرکۊت کە سەرنشینۍ ترۊمبېلەکەی ئەنڎامۍ خانەواڎېوەنۍ کە خەڵکو شارو دهۊکینۍ، کە کناچەکېشا جە ۋڵات و ئېرانینە خۊنکارەو زانشتگەی بیېنە و نیازشا بیەن جە مەرزو باشماخیۊ ڕەوانەو ئا ۋڵاتەیشە کەرا.
ئشناسنامەو ئا یەرە گەشمەرڎا پی جۊرەنە:
حەسەن ئەحمەڎ نۆزەت، ئەرەنیشتەو دهۊکی و کارمەنڎو کۊمپانیاو ئاسیاسېڵی جە بەشو هونەریی و بورجەکا بیەن چا پارېزگانە.
زیابە مستەفا، هامسەرەو حەسەن ئەحمەڎیی.
ڕیام حەسەن ئەحمەڎە، کناچېشا بیېنە.
حۊڵە وەردەوامەکۍ دامودەزگا هەواڵگری و یاۋنەریەکۍ پەدەکەی بە ئامانجو شارتەیۊ تاوانەکا دەوڵەتو تورکی و ڕەوایەتی دای پا تاوانو دەسدرېژیا، ئیجارە جە ماۋېوە کوڵەنە بە ئاشکرابیەو دروەکاش بی بە مەڵامەتو حەیا شیېوەتەرو ئا پارتیە و بەرکۊتەی میاچەمای  ڕاسەقینەیش.
سەرەڕاو ئاشکرابیەو ئشناسنامەو گەشمەرڎەکا ئا هجومیە ، تا ئیسە پېسە گرڎو هجومەکا تەریش ئا دۊڵەتە کە چنەشەنە هاموڵاتیۍ مەڎەنیۍ هەرېمی کەرۊنە ئامانج، دامو دەزگا ڕسمیەکۍ حکومەتو هەرېمی بېدەنگۍ و بۍ هەڵۋېسېنۍ حیچ کاروەدایۍ و ناڕەزایېشا بەرنەبڕیەن
هـ . ش
